Når det danske håndboldlandshold i morgen løber på banen til den første kamp ved VM, vil ikke færre end syv spillere i landsholdstruppen have tilknytning til Aalborg Håndbold.

Man skal ikke kigge langt efter det nordjyske islæt på det danske herrehåndboldlandshold. Truppen er netop blevet samlet i Malmø, inden VM-turneringen for Danmarks vedkommende begynder i morgen. Tre nuværende Aalborg-spillere, Mikkel Hansen, Henrik Møllgaard og Mads Hoxer, er med i truppen på de i alt 18 spillere, og derudover har Magnus Saugstrup, Simon Hald og Mads Mensah også spillet i Aalborg Håndbold. Og så er der den lille finte, at Niklas Landin til sommer kommer til Aalborg og spiller. Så alt i alt er der syv spillere med forbindelse til Aalborg Håndbold -  lige nok til en startopstilling. En kendsgerning, de også har lagt mærke til i det nordjyske. - Ja, det er rigtigt. Flere har været forbi "vores dør", og det er vi selvfølgelig ret stolte over, smiler cheftræner i Aalborg Håndbold, Stefan Madsen. Arbejdet fortsætter i klubben Stefan Madsen og de tilbageværende Aalborg-spillere ligger dog ikke bare og følger VM hjemme på sofaen. Udover at have afgivet tre spillere til det danske landshold, er Felix Claar og Lukas Sandell sendt til det svenske landshold, mens Sebastian Barthold og Kristian Bjørnsen spiller med på det norske landshold. Og endelig er Aron Palmarsson sendt til det islandske landshold. Resten af truppen er kaldt til træning, og spilles der også to træningskampe, mens VM er i gang. Træner Stefan Madsen må altså undvære otte af sine stamspillere på grund af verdensmesterskaberne, der først slutter med finale 29. januar. Den danske håndboldturnering går i gang igen 4. februar med en rigtig brandkamp, hvor Aalborg Håndbold på hjemmebane møder GOG fra Fyn. - Vi er stolte over den store flok, der er afsted til VM, men vi ved også, hvad der venter lige efter. Derfor er vores fornemmeste opgave at holde os så skarpe som overhovedet muligt, siger Stefan Madsen. Ungt talent er med Mikkel Hansen og Henrik Møllgaards landsholdsudtagelse var næsten givet på forhånd. Men det er en stor overraskelse, at der også er blevet plads til unge Mads Hoxer, der er i gang med sin første sæson i Aalborg Håndbold. En udtagelse, der dog ikke kommer bag på Stefan Madsen. - Det er fuldt fortjent. Mads har spillet rigtig godt for os og kan løse mange opgaver på landsholdet, så jeg glæder mig til at følge ham, siger cheftræner Stefan Madsen. Han er også sikker på, at der nok skal blive spilletid til debutanten fra Nordjylland. Mads Hoxer har dog allerede prøvet at trække den rød-hvide trøje over hovedet - Han har nemlig spillet på det danske ungdomslandshold. Da vi spørger Stefan Madsen, om det danske landshold vinde VM endnu en gang, kommer svaret prompte: - Det, er jeg sikker på, de kan. Danmarks første VM-kamp spilles fredag aften mod Belgien.